《舟中中秋》
宋代·释居简

楼外与楼头，无如一叶舟。风轻随月走，江远与天流。

好是今宵随，新于曩日修。水云相汗漫，襟袖独飕飗。

皓采通千隙，寒芒洞六幽。无枝空绕鹊，有约不惊鸥。

汉掌仍承露，秦貂未换裘。弗须占蚌腹，已自压江楼。

欲放仪邻老，长随蟾兔游。一年看晦朔，终不似中秋。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。